b"\n_START_ARTICLE_\nJulio Terrazas Sandoval\n_START_SECTION_\nFormaci\xc3\xb3 i presbiterat\n_START_PARAGRAPH_\nRealitz\xc3\xa0 els seus estudis b\xc3\xa0sics i part dels estudis secundaris a la seva ciutat natal. Posteriorment ingress\xc3\xa0 al seminari de la Congregaci\xc3\xb3 del Sant\xc3\xadssim Redemptor de Xile, on el 1952 assol\xc3\xad el grau de batxiller. El 1956 realitz\xc3\xa0 el noviciat a la prov\xc3\xadncia de Salta (Argentina), i el 1957 realitz\xc3\xa0 la professi\xc3\xb3 religiosa. Aquell any inici\xc3\xa0 els seus estudis de filosofia i teologia a l'Institut Sant Alfons dels P.P., Redemptoristes de C\xc3\xb3rdoba (Argentina)._NEWLINE_Va ser ordenat prevere a la seva ciutat natal el 29 de juliol de 1962 pel bisbe Bernardo Leonardo Fey Schneider; i m\xc3\xa9s tard continu\xc3\xa0 amb els seus estudis universitaris, traslladant-se a Lille (Fran\xc3\xa7a) per a obtenir el t\xc3\xadtol de Pastoral Social a la Universitat d'Emacas. El 1973 va ser designat delegat de la Congregaci\xc3\xb3 del Sant\xc3\xadssim Redemptor a Roma.\n_START_SECTION_\nCarrera episcopal\n_START_PARAGRAPH_\nEl 15 d'abril de 1978, el Papa Pau VI el nomen\xc3\xa0 bisbe titular d'Apisa Maius i auxiliar de La Paz, rebent l'ordenaci\xc3\xb3 episcopal de mans del cardenal Jos\xc3\xa9 Clemente Maurer el 8 de juny seg\xc3\xbcent._NEWLINE_El Papa Joan Pau II el nomen\xc3\xa0 bisbe d'Oruro el 9 de gener de 1982, c\xc3\xa0rrec que ocup\xc3\xa0 fins al 21 de febrer de 1991 quan va ser promogut a Arquebisbe de Santa Cruz de la Sierra._NEWLINE_Entre 1985 i 1991 va ser elegit President de la Confer\xc3\xa8ncia Episcopal de Bol\xc3\xadvia, sent reelegit entre 1997 i 2012.\n_START_SECTION_\nCardenal\n_START_PARAGRAPH_\nPosteriorment, el Papa Joan Pau II l'elev\xc3\xa0 al rang de cardenal prevere durant el consistori celebrat el 21 de febrer de 2001, amb el t\xc3\xadtol de San Giovanni Battista de' Rossi, convertint-se en el primer bolivi\xc3\xa0 a accedir al Col\xc2\xb7legi Cardenalici._NEWLINE_A la C\xc3\xbaria Pontif\xc3\xadcia fou membre del Consell Pontifici pels La\xc3\xafcs i de la Pontif\xc3\xadcia Comissi\xc3\xb3 per a l'Am\xc3\xa8rica Llatina. Actualment, a m\xc3\xa9s fou President del Departament de Just\xc3\xadcia i Solidaritat del Consell Episcopal Llatinoameric\xc3\xa0 (CELAM)._NEWLINE_Despr\xc3\xa9s del trasp\xc3\xa0s de Joan Pau II va ser un dels 117 cardenals electors que van participar en el conclave de 2005, on va ser elegit el Papa Benet XVI; i, despr\xc3\xa9s de la dimissi\xc3\xb3 del Papa Benet particip\xc3\xa0 en el conclave de 2013, que escoll\xc3\xad el Papa Francesc._NEWLINE_El 2 de juny de 2013 el Papa Francesc accept\xc3\xa0 la seva ren\xc3\xbancia com a arquebisbe de Santa Cruz de la Sierra."